12.6.2023 г.
BG
Официален вестник на Европейския съюз
C 205/31
Иск, предявен на 29 март 2023 година – Европейска комисия / Република България (Дело C-206/23) (2023/C 205/35) Език на производството: български Страни Ищец: Европейска комисия (представители: B. De Meester, Е. Русева) Ответник: Република България
Искания Ищецът моли Съда: (1) да установи, че като не е приела всички законови, подзаконови и административни разпоредби, необходими за съобразяване с Директива (ЕС) 2018/2001 (1) на Европейския парламент и на Съвета от 11 декември 2018 г. за насърчаване използването на енергия от възобновяеми източници, и като не е уведомила Комисията за тези разпоредби, Република България не е изпълнила задълженията си по член 36 от тази директива.
(2) да осъди Република България да заплати на Комисията еднократна сума, съответстваща на по-високата от следните две суми: а) дневна сума от 1 800 евро, умножена по броя дни между деня, следващ изтичането на срока за транспониране, предвиден в Директивата, и деня, в който нарушението е преустановено, или, ако нарушението не е преустановено, деня, в който е постановено настоящото решение; б) минималната еднократна платима сума от 504 000 евро.
(3) в случай че установеното в точка 1 неизпълнение на задължения продължи до датата на постановяване на решението по настоящото производство, да осъди Република България да заплати на Комисията периодична имуществена санкция в размер на 9 720 евро за всеки ден забава, считано от датата на това решение до датата, на която Република България изпълни задълженията си по директивата; и (4) да осъди Република България да заплати съдебните разноски.
Правни основания и главни доводи Директива (ЕС) 2018/2001 на Европейския парламент и на Съвета от 11 декември 2018 г. за насърчаване използването на енергия от възобновяеми източници установява правната рамка за насърчаване на енергията от възобновяеми източници в сектора за електрическа енергия, в сектора за топлинна енергия и енергия за охлаждане, както и в транспортния сектор в Европейския съюз.
Директивата определя обвързващата за Съюза цел до 2030г. най-малко 32 % от енергията да се произвежда от възобновяеми източници.
Директивата предписва мерки, които гарантират, че подкрепата за енергията от възобновяеми източници е икономически ефективна, както и че административните процедури за проектите за енергия от възобновяеми източници са облекчени.
Тя също така улеснява участието на гражданите в енергийния преход, като дава възможност за потребление на собствена електрическа енергия от възобновяеми източници и създаване на общности за възобновяема енергия.
Освен това в директивата се определят конкретни цели за увеличаване на дела на възобновяемите енергийни източници в сектора за топлинна енергия и енергия за охлаждане, както и в транспортния сектор до 2030 г., където напредъкът на възобновяемите енергийни източници е по-бавен отколкото в електроенергийния сектор.
С директивата се укрепват и критериите за осигуряване на устойчивост на биоенергията.
На 23 юли 2021 г. Комисията изпрати на Република България официално уведомително, с което й напомни, че срокът за транспониране на директивата е изтекъл, както и че Комисията все още не e уведомена за мерките за нейното пълно транспониране.
На 2 декември 2021 г. Комисията изпрати на Република България мотивирано становище съгласно член 258 от Договора за функционирането на Европейския съюз.
Въпреки това, мерките за транспониране на директивата все още не са приети или във всеки случай не са съобщени на Комисията.
(1)
OB 2018, L 328, стр. 82